Henriette Kjær (KF), 2002-01-30:
De 5,9 mio. kr. skal bruges på et aktivt ligestillingsarbejde, der også vil have grundlag i rekvirerede undersøgelser fra de eksisterende forskningsmiljøer.
Ved at have én institution i stedet for to vil der kunne spares på administrationsudgifterne.
I øvrigt kan jeg oplyse, at der aldrig har været afsat
10 mio. kr. til Videnscenteret på finansloven.
Det samlede budget for ligestillingsarbejdet var i 2001 19,5 mio. kr., og heraf var 11,1 mio. kr. afsat til tilskud til aktiviteter vedrørende ligestilling, herunder tilskud til drift af Videnscenter for Ligestilling.
Størrelsen af tilskuddet til Videnscentret fremgår hverken af finansloven eller ligestillingsloven.
Det vil sige, at der aldrig har været lovet - hverken mundtligt eller skriftligt - centeret et bestemt beløb.
Beløbet fastsættes som nævnt i overensstemmelse med finansloven af ministeren for ligestilling og var i 2001 på 10 mio. kr., idet der skulle anvendes midler til etablering af centeret, ansættelse af medarbejdere, køb af kontormøbler og lignende.
Hvis Videncenteret i øvrigt har en indtægt på 11 mio. kr., som oplyst at spørgeren, vil der vel i øvrigt kunne være muligheder for at fortsætte på privat basis uden statsstøtte. Som nævnt i de andre spørgsmål mener jeg, at det vil være hensigtsmæssigt, at en del af Videncenterets arbejde rykkes ind i ministeriet. Den fornødne dokumentation for ligestillingsindsatsen vil bl.a. kunne hentes i de eksisterende forskningsmiljøer.
Meningen med at bringe ligestillingsaktiviteterne nærmere på mig er, at jeg vil mere i direkte dialog med de organisationer - erhvervslivet, kvinde- og mandeorganisationer - som arbejder med ligestilling.
Der er også brug for at inddrage flere mennesker uden for de eksisterende ligestillingsmiljøer i diskussionerne.
Vi skal tage os af de problemer, som den almindelige mand og kvinde oplever i deres hverdag, og debatten skal ikke kun føres af eksperter.
Jeg mener ikke som nævnt af spørgeren, at man kan skille selve ligestillingsarbejdet fra vidensindsamling og -formidling.
Kritikken af Ligestillingsrådet gik i øvrigt især på, at rådet ud over at være vidensformidlende og debatskabende fungerede som juridisk klageinstans, der kun kunne give vejledende udtalelser.
Det fremgår af betænkningen om det fremtidige ligestillingsarbejde og var baggrunden for etableringen af Ligestillingsnævnet i en forsøgsperiode.
Spørgeren nævner i sin begrundelse for spørgsmålet, at EU og FN netop har givet udtryk for, at det er nødvendigt med en institution, der kan overvåge ligestillingsfeltet.
I dokumentet opfordres til, at ansvaret for sikringen placeres højest muligt i regeringen, og at der etableres en ligestillingsorganisation, der skal fremme, udføre, overvåge, evaluere, mobilisere støtte til politikere.
Min ligestillingsafdeling vil kunne betragtes som højt placeret og kan bistå med varetagelsen af de nævnte opgaver.
Desuden vil kvinde- og mandeorganisationerne samt forskningsinstitutionerne kunne evaluere og overvåge ligestillingsarbejdet.
I EU er der i juni 2000 fremsat et ændringsforslag til ligebehandlingsdirektivet, et forslag, der endnu ikke er vedtaget.
I forslaget indeholdes en bestemmelse om, at uafhængige organer på nationalt niveau kan behandle klager over forskelsbehandling på grund af køn, iværksætte undersøgelser og offentliggøre rapporter om forskelsbehandling på grund af køn. Den tidligere regering har i et såkaldt grundnotat til Folketingets Europaudvalg anført, at klager over forskelsbehandling på grund af køn behandles dels i det fagretlige system, dels ved de almindelige domstole.
Der forventes ikke at være behov for ændringer her på baggrund af direktivet.
De i forslaget nævnte undersøgelser og rapporter vil forskningsinstitutionerne kunne udarbejde f.eks. ved at anvende mine ressourcer til ligestillingsarbejdet.